KOMISIJOS REGLAMENTAS (EB) Nr. 1540/2006
2006 m. spalio 13 d.
leidžiantis 2006 m. sumokėti tam tikrų Tarybos reglamente (EB) Nr. 1782/2003 numatytų tiesioginių išmokų avansus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir tam tikras paramos schemas ūkininkams bei iš dalies pakeičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 28 straipsnio 3 dalį,
kadangi:
(1)
Laikantis Reglamento (EB) Nr. 1782/2003 28 straipsnio 2 dalies nuostatų pagal to reglamento I priede išvardytas paramos schemas išmokos mokamos kartą per metus nuo gruodžio 1 d. iki kitų kalendorinių metų birželio 30 dienos.
(2)
Valstybės narės susiduria su įvairiais, o kartais ir nuolatiniais sunkumais taikydamos priemones, reikalingas Reglamentu (EB) Nr. 1782/2003 numatytoms pagalbos schemoms taikyti. Alyvuogių aliejui ir cukrui taikomų režimų integravimas į bendrosios išmokos schemą 2006 m. sukėlė tolesnių sunkumų toms valstybėms narėms, kurios tą pagalbos schemą įdiegė praėjusiais metais.
(3)
Todėl 2006 metais išimties tvarka reikėtų valstybėms narėms leisti laikantis Reglamento (EB) Nr. 1782/2003 28 straipsnio 3 dalies b punkto nuostatų numatyti Reglamento (EB) Nr. 1782/2003 I priede išvardytų išmokų avansą. Avansai turėtų būti sumokami tik atlikus administracinius patikrinimus ir patikrinimus vietoje pagal 2004 m. balandžio 21 d. Komisijos reglamento (EB) Nr. 796/2004, nustatančio išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (2), nuostatas.
(4)
2006 m. ūkininkų veiklai turėjo įtakos nepalankios klimato sąlygos, ypač vasaros metu. Būtinybė prisitaikyti prie tų sąlygų bei perėjimo nuo susietųjų paramos schemų prie bendrosios išmokos schemos poveikis ūkininkams gali sukelti finansinių sunkumų ir (arba) pinigų srautų problemų. Todėl laikantis Reglamento (EB) Nr. 1782/2003 28 straipsnio 3 dalies c punkto nuostatų reikėtų valstybėms narėms leisti sumokėti avansus. Ūkininkams sumokėtinų avansų suma ir tvarkaraštis turėtų būti suderinami su teisės aktų finansinėmis nuostatomis. Todėl avansai turėtų būti mokami nuo 2006 m. spalio 16 d., o iki 2006 m. gruodžio 1 d. mokamų avansų didžiausia suma turėtų neviršyti 50 % ūkininkams skirtų išmokų.
(5)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Už 2006 metus valstybėms narėms leidžiama nuo 2006 m. spalio 16 d. ūkininkams sumokėti Reglamento (EB) Nr. 1782/2003 I priede išvardytų išmokų avansą.
2. Gali būti sumokėta tik tokia 1 dalyje numatyto avanso suma, kurios atžvilgiu jau remiantis pagal Reglamento (EB) Nr. 796/2004 nuostatas atliktais patikrinimais buvo nustatyta, kad reikalavimai jai gauti yra įvykdyti ir jog nėra rizikos, kad visos išmokos suma bus mažesnė už avansą.
3. 1 dalyje numatytos iki 2006 m. gruodžio 1 d. mokamos išmokos neviršija 50 % 2 dalyje minėtos sumos.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. spalio 13 d.